Ion Săvoiu, preşedintele Forţei Civice Gorj şi candidat la Senat pe Colegiul 2, post vacantat după plecarea lui Toni Grebă (PSD) la Curtea Constituţională, are un trecut de borfaş. În anul 1995, politicianul de astăzi a fost condamnat la trei ani şi şase luni de închisoare pentru furt din mai multe locuinţe şi din sediul unei societăţi comerciale. Mai mult decât atât, Ion Săvoiu a fost pedepsit în stare de recidivă, pentru că mai suferise o condamnare de un an şi jumătate.

Potrivit hotărârii Judecătoriei Târgu Jiu, Ion Săvoiu i-a propus unui apropiat, cu două săptămâni înainte de sărbătorile de Paşte din anul 1995, ca, în perioada imediat următoare, să comită împreună furturi din apartamente ai căror proprietari sunt plecaţi. „Pentru a-şi pune în practică rezoluţia infracţională, inculpatul Ion Săvoiu şi-a procurat două leviere pentru roţi de autoturisme ce urma să le folosească la deblocarea sistemelor de închidere a uşilor de acces în apartamentele pe care intenţionau să le spargă. Astfel, în ziua de 22 aprilie 1995, în jurul orelor 16.00, cei doi inculpaţi au plecat din locuinţa lui Săvoiu Ion la locuinţa unchiului acestuia, unde, după ce s-au convins că nu este acasă, au forţat uşa cu levierele şi au pătruns în interior de unde au sustras suma de 400.000 de lei (n.r – vechi) şi patru certificate de proprietate“, se arată în hotărârea judecătorească. În aceeaşi zi, cei doi au mai spart un alt apartament, în acelaşi mod, de unde au furat 160.000 de lei şi bunuri în valoarea de 1.565.000 lei.



A furat şi din sediul unei societăţi

Potrivit sentinţei, Săvoiu şi tovarăşul lui s-au deplasat la domiciliul actualului candidat unde au consumat băuturi alcoolice, după care s-au pus din nou pe treabă. Au spart alte trei apartamente, tot cu levierul, de unde au furat cercei din aur, două deodorante, valută, băuturi alcoolice, bunuri în valoare de peste 425 de lei şi chiar un buletin de identitate aparţinând uneia dintre victime. După trei zile, Săvoiu cu tovarăşul său au mai spart un apartament de unde au sustras băuturi alcoolice şi mai multe bunuri.

În cursul urmăririi penale, anchetatorii au mai stabilit că Săvoiu a mai intrat în sediul unei societăţi comerciale, prin efracţie, de unde a furat 140 de lei. În hotărârea judecătorească, Săvoiu şi tovarăşul său de infracţiuni şi-au recunoscut faptele, dar nu şi pe cea cu privire la furtul din sediul firmei. Anchetatorii au demonstrat, însă, că acesta este autorul, astfel că instanţa de judecată l-a condamnat şi pentru această faptă.

În momentul în care am decis să fac politică, mi-am asumat acest risc. Mă aşteptam ca, mai devreme sau mai târziu, aceste lucruri să fie făcute publice

Ion Săvoiu

candidat la Senat

Mai mult decât atât, Ion Săvoiu era recidivist, acesta fiind condamnat la un an şi şase de închisoare, pedeapsa fiind suspendată. Astfel, completul de judecată l-a condamnat la doi ani de închisoare la care s-a adăugat şi pedeapsa iniţială de un an şi jumătate, astfel că s-a ajuns la o condamnare de trei ani şi şase luni.



„În Gorj, toată lumea ştie acest lucru“



Ion Săvoiu şi-a recunoscut trecutul infracţional şi a declarat că priveşte cu seninătate spre viitor: „Puteţi să faceţi ce doriţi cu hotărârea judecătorească respectivă. În politică sunt două tipuri de oameni: unii care au avut de-a face cu legea şi alţii care vor merge la puşcărie. Ca orice om care trece prin viaţă, la rândul meu, am punctat toate aspectele importante: am fost şi la grădiniţă, am fost şi la şcoala generală, am făcut şi liceu, iar într-un anturaj de prieteni, am comis şi nişte greşeli. Pentru care, atunci când a trebuit, am dat socotelă. Eu nu m-am sustras niciodată unei greşeli pe care am făcut-o, am recunoscut-o şi mi-am asumat-o. În momentul în care am decis să fac politică, mi-am asumat acest risc. Mă aşteptam ca, mai devreme sau mai târziu, aceste lucruri să fie făcute publice. Cum a ajuns această hotărâre în mâna d-voastră nu este cunoscut, dar sunt convins că cineva s-a străduit să ajungă la dumneavoastră. În Târgu Jiu şi în Gorj, toată lumea ştie acest lucru. Eu nu m-am ferit de acest lucru. Nu am fost într-o funcţie sau o demnitate publică şi am plătit pentru faptele acelea şi am fost reabilitat, iar astăzi, cu destulă seninătate, privesc înainte. Să nu vă gândiţi că în faţa celor care mă prezint astăzi ar trebui să vină o măicuţă sau un preot, ci un om care prin viaţa lui a trecut prin mai multe necazuri să fac faţă intimidărilor. Dacă nu aş fi fost prins într-un proiect politic, astăzi nu s-ar fi vorbit de Ion Săvoiu “. Cu toate că Săvoiu susţine că informaţia cu privire la trecutul său tenebros era cunoscută de toata lumea din Gorj, dezvăluirea despre condamnarea suferită de liderul Forţei Civice nu a mai fost prezentată până acum în mass-media.

Acesta a mai fost membru al PD-L şi al Partidului Ecologist, din partea căruia a candidat, pe un colegiu din străinătate, la Senatul României.